Lezze Acerbo
A Lezze Acerbo (approvä dao Parlamento Italian con o nümero 2444 o 18 novembre 1923 e pübblicä in sce a Gazzetta Uffiziale do 3 dixembre 1923) a l' è unna lezze elettorale, che a l' ha avüo grande importansa in te a stoia d' Italia essendo stæta fondamentale pe l' instaurazion da dittatüa fascista. A piggia o nomme da o sö estentore, Giacomo Acerbo. A l' è a lezze con a quale s'è vûtou in t'e elesioin do 6 arvï 1924. O successo ottegnüo dä lista governativa o l' è stæto in bonna parte dovüo ä lezze Acerbo, che l' ha fortemente condizionou o rapporto fra e forse politiche. Questo sensa che vagghe ascordou i effetti de leve polisiesche e burocratiche in man ao governo, e quelli de impreise de squadracce.
Contegnüo da lezze[Càngia | modifica sorgente]
Questa lezze a trasformava o scistema elettorale da proporsionale in maggioritaio. A caratteristica ciü significativa a l' ea o premio de maggioransa attribuio ä lista che a l' avesse süperou o 25% di voti in sce scala nasionale. Questa lista a l' avieiva avüo i 2/3 di depütæ (356 in sce 535). Atre novitæ previste dä lezze (abbassamento dell' etæ neçessaia pe esse eletti, poscibilitæ de candidä scindici e depütæ provinçiali, ecc.) sun stæte meno significative dao punto de vista storico. Defæti o premio de maggioransa o l' è stæto l' aspetto che o l' ha permisso ao fascismo de costrenze i notabili liberali a domandä de esse inserï in ta lista governativa (o coscidito liston) pe avei a següessa de un posto in Parlamento. Dürante a discüscion in Parlamento (estæ 1923) o Partio Popolare o l' aveiva proposto che o quorum pe o premio de maggioransa o fïse do 40% ansichè do 25%. Questa proposta a no l' ea stæta aççettä da Mussolini che o l' aveiva ben capio che con o 25% o pueiva fä a meno de un accordo preventivo con a vegia classe dirigente liberale.
Conseguense[Càngia | modifica sorgente]
A corsa de notabili e depütæ liberali pe çercä de fäse inserï in to liston governativo a l' è stæta abilmente sfrüttä da o governo, che o l' ha misso in lista molte de queste personne consciderando o seguito (anche clientelare) che aveivan. A questo moddo a lista govenativa a s'è presentä ciü appetibile pe gran parte de l' elettorato piccolo-borgheise, lontan dä politica attiva e no ancun totalmente fascistizzou. Però a maggioransa di nommi in lista ean nommi de fedeli fascisti; questa maggioransa a saieva poi stæta fondamentale in to momento de debolessa de Mussolini seguio ao delitto Matteotti.
lij_Latn lij_Latn lij_Latn lij_Latn lij_Latn lij_Latn